《溯水帘洞过月溪寺》
明代·黎民表

缘蹊路方涩，寻异景屡延。凝思瞩幽岩，朗咏溯长川。

青莲敞妙界，璧月鉴华泉。宝树无重影，金轮不复圆。

依微想台榭，出没怅云烟。羽人绝髣髴，员峤徒空筌。

归寂竟何感，抚化弥泫然。六龙倘可顿，为我挥虞渊。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。